Vuurwapenlisensies: Saak na konstitusionele hof | Maroela Media
Die Suid-Afrikaanse Polisiediens (SAPD) se appèl teen die Pretoriase hooggeregshof se uitspraak oor die hernuwing van vuurwapenlisensies sal op 8 Februarie 2018 in die konstitusionele hof aangehoor word.
Dit volg nadat die SAPD in Julie gesê het hy beplan om 'n aansoek om verlof tot appèl teen die hofuitspraak in te dien.
Die hooggeregshof in Pretoria het in Julie verklaar dat twee artikels (artikel 24 en 28) van die Vuurwapenbeheerwet ongrondwetlik is en dat alle vuurwapenlisensies wat verval het of binnekort verval, geldig sal wees totdat die konstitusionele hof die betrokke artikels hersien het. Die parlement is ook 18 maande gegun om die wet te wysig om aan grondwetlike beginsels te voldoen.
Die aansoek om die twee artikels ongrondwetlik te laat verklaar, is deur die Suid-Afrikaanse Jagters-en-Wildbewaringsvereniging (SA Jagters) ingedien. Die hof het ook 'n kostebevel ten gunste van SA Jagters uitgereik.
Fred Camphor, uitvoerende hoof van SA Jagters, het Donderdag in 'n verklaring gesê die vereniging is bly dat die konstitusionele hof die saak in 'n relatiewe kort tydperk sal aanhoor, aangesien dit die dringendheid van die kwessie bevestig. "Die hooggeregshof se uitspraak op 4 Julie was 'n reuse-oorwinning vir alle wettige vuurwapeneienaars. Ons is versigtig optimisties dat die konstitusionele hof in ons guns sal beslis," het hy gesê.
Camphor het vuurwapeneienaars weereens herinner om verantwoordelik en binne die perke van die Vuurwapenbeheerwet op te tree wanneer daar om nuwe of die hernuwing van vuurwapenlisensies aansoek gedoen word. "Die status quo wat die verpligtinge van die wet betref, het nie verander sedert die uitspraak van 4 Julie nie. Alvorens die konstitusionele hof andersins beslis, het niks verander weens die SAPD se appèl nie," het hy gesê.
Hy het vuurwapeneienaars gemaan om betyds om die hernuwing van vuurwapenlisensies aansoek te doen voordat die lisensie verval. Camphor het gesê indien 'n eienaar reeds sy of haar vuurwapen by die polisie ingehandig het, moet hulle die bewys daarvan veilig bewaar. "Moenie die polisie vra om jou vuurwapen terug te gee nie. Hulle sal dit nie doen nie," het hy gesê.
"Indien jy in die besit van 'n vuurwapen is waarvan die lisensie reeds verval het, hou dit toegesluit in jou kluis."
Laat my wonder of die saps gemagtig is om hulle sin te dra
Wat van ons wat aansoek gedoen het vir hernuwing. Dit nou amper ń jaar wat ek wag
My lisensie het verval. En ek dra my pistool aan my lyf elke dag. Gaan beslis nie as boer net nog n stat word nie. Ek sal myself verdedig kom wat wil.Ek wil sien wie gaan dit afvat by my omdat die wit lisensie verval het. Ek het n groen een gehad wat nooit sou verval nie.
Hierdie is 'n subtiele Manier om wettige wapen eienaars te ontwapen! Terwyl daar duisende persone is wat ont wettiglik in die besit is van ongelisensieerde vuurwapens! Veral dir wat gebruik word in plaas aanvalle!